
Betegtájékoztató: Információk a felhasználó számára

Dermovate krém
klobetazol‑propionát

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Dermovate krém és milyen betegségek esetén alkalmazható?
2. Tudnivalók a Dermovate krém alkalmazása előtt
3.	Hogyan kell alkalmazni a Dermovate krémet?
4.	Lehetséges mellékhatások
5.	Hogyan kell a Dermovate krémet tárolni?
6.	A csomagolás tartalma és egyéb információk


1.	Milyen típusú gyógyszer a Dermovate krém és milyen betegségek esetén alkalmazható?

A Dermovate krém hatóanyaga a klobetazol‑propionát, amely a szteroidok csoportjába tartozik.
A szteroidok segítenek csökkenteni a bőrpírt, a bőr duzzanatát és irritációját. 

A Dermovate krém csökkenti az alábbi bőrbetegségek tüneteit:
· gyakran kiújuló ekcéma,
· pszoriázis (pikkelysömör; megvastagodott, gyulladt, vörös bőrfoltok, amelyeket gyakorta ezüstös színű, pikkelyes, hámlott bőr borít),
· lichen planusz (bőrbetegség, amely viszkető, vöröses-bíborszínű, lapos felületű kiemelkedéseket okoz a csukló, az alkar és a lábszár bőrfelületén),
· diszkoid lupusz eritematózus (bőrbetegség, amely leggyakrabban az arc és a fül bőrét, valamint a fejbőrt érinti és hegesedést, továbbá az érintett bőrfelületen fokozott napfény‑érzékenységet okoz),
· olyan bőrbetegségek, amelyek nem kezelhetőek megfelelően gyengébb hatékonyságú szteroidokkal.

A krém különösen alkalmas a nedves, illetve nedvedző bőrfelületek kezelésére.

Gyermekeknél egy éves kor felett a Dermovate krémet használjuk a gyengébb hatású szteroid krémekre vagy kenőcsökre nem reagáló dermatitis kezelésére.


2.	Tudnivalók a Dermovate krém alkalmazása előtt

Ne alkalmazza a Dermovate krémet
a következő bőrbetegségek esetén, mivel a tünetek rosszabbodását okozhatja:
· bőrfertőzések (kivéve, ha a fertőzést egyidejűleg valamilyen fertőzésellenes szerrel is kezelik),
· pattanások (akne),
· rozácea (az orr, orcák, áll, homlok vagy az egész arc szokatlanul piros, látható pici piros erekkel vagy anélkül, csomók, illetve gennyel telt duzzanatok jelennek meg),
· bőrkiütések a száj körül,
· gyulladás nélküli viszketés,
· a végbél- és nemi szervek körüli bőrviszketés,
· egy évesnél kisebb gyermekek kezelése esetén, beleértve a pelenka viselése okozta bőrgyulladást (dermatitis), mivel ezekben az esetekben a készítmény alkalmazása ellenjavallt.

· Ha úgy gondolja, hogy a fent felsorolt állapotok bármelyike fennáll Önnél, kérdezze meg kezelőorvosát vagy gyógyszerészét, mielőtt elkezdené a Dermovate krémet alkalmazni. 

Figyelmeztetések és óvintézkedések
· Tájékoztassa kezelőorvosát, ha allergiás a klobetazol‑propionátra, vagy a gyógyszer (6. pontban felsorolt) egyéb összetevőjére.
· Csak addig használja a Dermovate krémet, amíg kezelőorvosa javasolja. Ha panaszai nem javulnak 2‑4 héten belül, beszéljen kezelőorvosával.
· Legyen óvatos, ha a Dermovate krémet szemhéjon alkalmazza, vigyázva arra, hogy ne kerüljön a szemébe.
· Legyen óvatos, ha a Dermovate krémet hosszabb időn át alkalmazza az arcon, mert az arcbőr elvékonyodhat.
· Ha lábszárfekélye körül ekcéma van, a helyi kortikoszteroid használata fokozhatja az allergiás reakció vagy a fertőzés kockázatát a fekély körül.
· [bookmark: _Hlk61271121]Beszéljen kezelőorvosával vagy gyógyszerészével, ha Ön újonnan kialakuló csontfájdalmat vagy a korábbi csonttünetek rosszabbodását észleli a Dermovate krémmel történő kezelés során, különösen, ha a Dermovate krémet hosszú időn át vagy ismétlődően alkalmazta.
· Csak akkor használjon légmentesen záró fedőkötést a gyógyszerrel kezelt bőrfelületen, ha ezt kezelőorvosa javasolja.
Ha a Dermovate krémet légmentesen lezárt kötés alatt használja (beleértve a csecsemők pelenkáját is), a fertőzések elkerülése végett az új kötés felhelyezése előtt a bőrt meg kell tisztítani.

· Forduljon kezelőorvosához, ha fertőzés alakult ki Önnél (lásd 4. pont).

	Forduljon kezelőorvosához, amennyiben homályos látás vagy egyéb látászavar jelentkezik.

Egyéb gyógyszerek és a Dermovate krém
Egyes gyógyszerek befolyásolhatják a Dermovate krém hatását, illetve fokozhatják a mellékhatások kialakulásának kockázatát. E gyógyszerek közé tartozik pl. a ritonavir és az itrakonazol.
· Tájékoztassa kezelőorvosát arról, ha ilyen hatóanyagokat tartalmazó gyógyszert szed.
[bookmark: _Hlk61271184]
[bookmark: _Hlk61273167]Beszéljen kezelőorvosával vagy gyógyszerészével, ha Ön egyéb, szájon át vagy külsőleg alkalmazható kortikoszteroidokat vagy az immunrendszer működését szabályozó gyógyszereket (például autoimmun betegségek ellen vagy szervátültetést követően) kap. A Dermovate krém ilyen gyógyszerekkel való egyidejű alkalmazása súlyos fertőzések kialakulásával járhat.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről, beleértve a vény nélkül kapható készítményeket is.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Ha a Dermovate krémet szoptatás ideje alatt alkalmazza, ne használja a mellén, nehogy a csecsemő véletlenül lenyelje azt. 

A készítmény hatásai a gépjárművezetéshez és a gépek kezeléséhez szükséges képességekre
A készítmény alkalmazása várhatóan nincs hatással a gépjárművezetéshez és a gépek kezeléséhez szükséges képességekre.

A Dermovate krém paraffint, klórkrezolt, cetil-sztearil-alkoholt és propilénglikolt tartalmaz
A Dermovate krém paraffint tartalmaz. Használata alatt kerülje a dohányzást és a nyílt láng közelségét súlyos égési sérülések kockázatának elkerülése végett. Szövetek (ruházat, ágynemű), amelyekre Dermovate krém került, könnyebben meggyulladhatnak és komoly tűzveszélyt jelentenek. A ruha és ágynemű kimosása csökkenti a készítmény felhalmozódását, de nem távolítja el teljesen azt.
A Dermovate krém 0,75 mg klórkrezolt tartalmaz grammonként, amely allergiás reakciókat okozhat.
A Dermovate krém 84 mg cetil-sztearil-alkoholt tartalmaz grammonként, amely helyi bőrreakciókat okozhat (pl.: kontakt dermatitisz).
A Dermovate krém 475 mg propilénglikolt tartalmaz grammonként, amely bőrirritációt okozhat.


3.	Hogyan kell alkalmazni a Dermovate krémet?

A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Csak külsőleg alkalmazható!

Mennyit kell alkalmazni a Dermovate krémből?
Naponta egy vagy két alkalommal használja a Dermovate krémet. Az alkalmazások száma csökkenhet, amint bőre állapota javul, illetőleg kezelőorvosa a Dermovate helyett egy gyengébb hatású szteroidot rendelhet.

Hogyan kell alkalmazni a Dermovate krémet?
· Kenje a krémet vékony rétegben a bőrre, csak annyit alkalmazva, hogy a teljes érintett bőrfelületet befedje, és gyengéden dörzsölje a bőrbe.
· Az alkalmazást követően mosson kezet, kivéve, ha az alkalmazás a kézen történt.
· Ha Ön hidratáló készítményt is használ, ennek használata előtt először hagyjon időt arra, hogy a Dermovate krém felszívódjon.
· Ez a gyógyszer naponta, megszakítás nélkül legfeljebb négy héten át használható.

Ha ekcémája gyakran kiújul, kezelőorvosa javasolhatja, hogy ‑ amint ekcémáját sikerült megfelelően kezelni ‑ a kiújulás megakadályozása érdekében használja ritkábban a Dermovate krémet. Például a kezelőorvosa azt javasolhatja, hogy alkalmazza a Dermovate krémet vékony rétegben naponta egyszer, hetente két alkalommal, az összes korábban ekcémás bőrfelületen, valamint azokon a területeken, ahol a kiújulás valószínűsíthető.

Útmutató a krém használatához:
1. Mossa meg a kezét.
2. Finoman dörzsölje be a krémet a bőrébe, amíg fel nem szívódik. Ahhoz, hogy megbecsülje a Dermovate krém mennyiségét, használja az ujjbegyét.
[A kép mutatja az egy ujjbegynyi mennyiséget]
[image: ]

3. Hacsak nincs előírva, hogy a kezelés részeként a kezét is be kell kennie, a krém alkalmazása után ismét mossa meg a kezét. 

Adagolás felnőtteknél
Vegye figyelembe a következőket:
· 2 ujjbegynyi krém elég mind a két kézfejére vagy egyik lábfejére,
· 3 ujjbegynyi krém elég egy karra,
· 6 ujjbegynyi krém egy lábra,
· 14 ujjbegynyi krémmel bekrémezheti testét elöl és hátul.

Ne aggódjon, ha úgy találja, hogy az itt leírtaknál többre vagy kevesebbre van szüksége.
A fenti adagolási séma csak hozzávetőlegesen ismerteti az előírt mennyiségeket.

[A kép mutatja az ujjbegynyi mennyiségeket]
[image: ]
Adagolás gyermekeknél
Ne használja a krémet 1 év alatti gyermekek kezelésére.
· Minél kisebb a gyermeke, annál kevesebb krémet kell használnia.
· Egy 4 éves gyermek kezeléséhez a felnőttek által használt mennyiség egyharmadára van szükség.
· Egy kezelés időtartama egy gyermeknél ne tartson 5 napnál tovább, hacsak kezelőorvosa nem javasolja a hosszabb ideig tartó használatot. A kezelés időtartama alatt kezelőorvosa azt kéri majd, hogy minden héten lássa a gyermeket.

Ha pikkelysömöre (pszoriázisa) van
Ha Önnél a pikkelysömör (pszoriázis) vastag plakkokban jelenik meg a könyökén vagy a térdén, a kezelőorvosa javasolhatja, hogy a krémet éjszakára légmentesen lezárt kötés alatt használja, hogy ezzel is segítse a krém hatását. Rövid idő után elég lesz a krémet a szokásos módon alkalmaznia. 

Ha az előírtnál több Dermovate krémet alkalmazott
· Fontos, hogy a kezelőorvos utasítását és a betegtájékoztatóban foglaltakat pontosan kövesse.

· Nem jár különösebb következményekkel, ha egyszer mégis véletlenül kicsit több krémet alkalmazott az előírtnál. A túlzott mennyiségben alkalmazott Dermovate krém vagy annak véletlen lenyelése panaszokat okozhat. Lenyelés esetén bőséges vízzel öblítse ki a száját, és a lehető leghamarabb forduljon tanácsért kezelőorvosához vagy gyógyszerészéhez.

· Idült túladagolás vagy helytelen használat esetén mellékvesekéreg‑túlműködés tünetei jelentkezhetnek és a kezelést fel kell függeszteni. Ezt azonban az akut mellékvesekéreg‑elégtelenség veszélye miatt orvosi felügyelet mellett kell végezni.

Ha elfelejtette alkalmazni a Dermovate krémet
Amint eszébe jut, pótolja a mulasztást, majd végezze tovább a kezelést a korábbiak szerint. Ne alkalmazzon nagyobb adagot a kihagyott adag pótlására.

Ha idő előtt abbahagyja a Dermovate krém alkalmazását
Ha a Dermovate krémet rendszeresen használja, feltétlenül beszéljen kezelőorvosával, mielőtt abbahagyja az alkalmazását. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A mellékhatások a bőrön alakulnak ki, de érinthetik szervezetének más részeit is, amennyiben megfelelő mennyiségű gyógyszer szívódott fel a bőrén keresztül és került a véráramba.

Ha bőrének állapota romlik vagy duzzadttá válik a kezelés során, lehet, hogy Ön allergiás a gyógyszerre, fertőzést kapott, vagy másfajta kezelésre lehet szüksége.
· Ilyen esetben hagyja abba a Dermovate krém alkalmazását és a lehető leghamarabb értesítse kezelőorvosát.

Gyakori mellékhatások (10‑ből legfeljebb 1 beteget érinthet):
· bőrviszketés,
· helyi égő érzés a bőrön vagy bőrfájdalom.

Nem gyakori mellékhatások (100‑ből legfeljebb 1 beteget érinthet):
· a bőr elvékonyodása, amely striákat (csíkokat) okozhat,
· a vérerek láthatóvá válhatnak a bőrfelszín alatt.

Nagyon ritka mellékhatások (10 000‑ből legfeljebb 1 beteget érinthet):
A Dermovate krém hosszú időn át tartó vagy légmentesen lezárt kötés alatt történő alkalmazása az alábbi tünetekkel járhat:
· testtömeg‑gyarapodás,
· holdvilágarc/az arc kikerekedése,
· elhízás,
· a bőr elvékonyodása,
· ráncosodás,
· bőrszárazság,
· a bőr színének megváltozása,
· a testszőrzet dúsabbá válása,
· hajhullás/a hajnövekedés hiánya/töredezett haj.

Egyéb, esetlegesen előforduló, nagyon ritka bőrreakciók:
· az alkalmazás helyén fellépő allergiás reakciók,
· az állapot romlása,
· irritáció az alkalmazás helyén,
· bőrpír,
· bőrkiütés vagy csalánkiütés,
· ha Önnek pikkelysömöre (pszoriázisa) van, gennyel telt kiemelkedések alakulhatnak ki a bőre alatt, amelyet pusztulózus pszoriázisnak neveznek. Ez nagyon ritkán fordul elő a kezelés során vagy azt követően,
· bőrfertőzések,
· pattanások (akné).

Gyermekeknél az alábbi tünetekre is figyelmet kell fordítani:
· a testtömeg-gyarapodás lassulása,
· csökkent növekedés.

Nagyon ritka mellékhatások, amelyek vérvizsgálatok vagy orvosi kivizsgálás során mutathatók ki:
· a kortizol hormon szintjének csökkenése a vérben,
· emelkedett cukorszint a vérben vagy a vizeletben,
· magas vérnyomás,
· a szemlencse homályosodása (szürkehályog),
· fokozott szembelnyomás (zöldhályog),
· látászavarok, amelyeket a szemben lévő recehártya (retina) leválása okozhat (centrális szerózus korioretinopátia),
· a csontok gyengülése a fokozott ásványianyag‑vesztés miatt (csontritkulás azaz oszteoporózis). További vizsgálatokra lehet szükség Önnél e betegség fennállásának megerősítése érdekében.

Gyakorisága nem ismert:
· homályos látás.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Dermovate krémet tárolni?

A gyógyszer gyermekektől elzárva tartandó!

Legfeljebb 30°C-on tárolandó!

A tubuson vagy a dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Dermovate krém?
· A készítmény hatóanyaga: 0,5 mg klobetazol-propionátot tartalmaz grammonként.
· Egyéb összetevők: gliceril‑monosztearát, cetil-sztearil‑alkohol, klórkrezol, nátrium‑citrát, citromsav‑monohidrát, Arlacel 165, lágy méhviasz, propilénglikol, tisztított víz.

Milyen a Dermovate krém külleme és mit tartalmaz a csomagolás?
Fehér vagy csaknem fehér színű homogén krém.

25 g töltettömegű PP kupakkal és átszúrható membránnal lezárt, epoxi‑gyanta alapú lakkréteggel bevont alumínium tubus, dobozban.

A forgalomba hozatali engedély jogosultja 
GlaxoSmithKline Trading Services Limited 
12 Riverwalk, Citywest Business Campus, Dublin 24, D24 YK11, Írország 

Gyártó
Delpharm Poznań Spółka Akcyjna
Ul. Grunwaldzka 189
60-322 Poznan
Lengyelország

A betegtájékoztató legutóbbi felülvizsgálatának dátuma: 2026. június.

